Komitee wil weet oor R14 m. ‘studiegeld-fout’ŉ Foto van ŉ strokie wat wyd op sosiale media gedeel word wat ŉ balans van meer as R13 miljoen na bewering in die student se rekening toon. Foto: Twitter Die portefeuljekomitee vir hoër onderwys en onderrig het Donderdag gesê die komitee verdien om ingelig te word oor die administratiewe fout wat daartoe gelei het dat R14 miljoen in die bankrekening van ŉ student aan die Walter Sisulu Universiteit (WSU) in Oos-Londen inbetaal is. Connie September, voorsitter van die komitee, het gesê die komitee moet ingelig word hoe so iets kon gebeur en hoekom dit so lank gevat het vir die fout om aan die lig te kom. “Dit is onaanvaarbaar dat so ŉ ernstige fout ongesiens kon insluip met geld wat deur die parlement bewillig en deur verskeie entiteite hanteer en uitbetaal word totdat dit in ŉ persoonlike bankrekening beland,” het September gesê. Maroela Media het vroeër berig ŉ administratiewe fout deur Intellimali, die maatskappy wat daarvoor verantwoordelik is om die maandelikse toelae van begunstigdes van die nasionale finansiëlehulpskema vir studente (NSFAS) by WSU uit te betaal, het daartoe gelei dat R14 miljoen in die student se bankrekening inbetaal is. Die student moes eintlik R1 400 ontvang het. Die student het nie die oorsig aangemeld nie. Toe die maatskappy uiteindelik in Augustus die fout raakgesien het, het die student reeds R818 000 van dié geld bestee. September het gesê die portefeuljekomitee vir hoër onderwys en onderrig aanvaar dat NSFAS nie te blameer is vir die fout nie, maar meen steeds die maatskappye wat deur NSFAS gebruik word om die geld uit te betaal, moet “onberispelik doeltreffend” wees. Intellimali het Woensdag gesê ŉ forensiese ouditeur is aangestel om die saak te ondersoek en daar sal gepoog word om die geld terug te kry. Regstappe sal na verwagting teen die student gedoen word. “Dit is jammer dat die student nie navraag gedoen het oor die ekstra paar nulle by die bedrag wat sy moes ontvang het nie,” het September gesê. Die komitee wag tans om van die departement en NSFAS oor die saak te hoor en die moontlikheid bestaan dat verteenwoordigers van Intellimali ook ontbied sal word om voor die komitee te verskyn.